Diasabra mainta Healthy Lifestyle Center a cuminsa e di dos programa di "Improving Lives Together". Un programa completamente gratis cu Minister Dangui Oduber a inicia cu su vision di traha na un manera preventivo pa asina logra un Aruba mas saludabel.
Improving Lives Together ta un programa cu tin un duracion di 3 luna den cual un total di 30 cliente ta participa. E programa aki ta ofrece guia di nutricion y movecion intensivo den un forma "community based". Durante e periodo aki e clientenan ta ricbi, banda di consultanan semanalmente na HLC cu e dietistanan, tambe un programa di ehercicio cual ta encera 3 biaha pa siman na un gym na unda nan ta ricibi guia profesional con pa haci movecion na un manera safe y accesibel.
E programa aki ta un colaboracion di Healthy Lifestyle Center Aruba y Club Roy50+, unda e team profesional lo guia tur participante pa nan por sinti nan mes equipa pa por hiba un miho calidad di bida.
Prevencion den salud ta e focus di Ministerio di Salud. E deseo di Minister Dangui Oduber ta pa crea un "movement" pa mas y mas hende participa na programanan y pa asina logra tin un comunidad mas saludabel aki na Aruba.